Ådalskonflikten
Store norske leksikon,Historie,Norsk og nordisk historie,Sveriges historie
Ådalskonflikten var en svensk arbeidskonflikt i 1931. Konflikten var den blodigste i svensk arbeiderbevegelses historie.
Bakgrunnen var en arbeidskonflikt ved Graningeverket i Ådalen i Ångermanland. Under streiken benyttet bedriften streikebrytere for å få skipet ut varer. Som vanlig i slike situasjoner kom det til håndgripeligheter mellom de streikende og streikebryterne. I dette tilfellet kom det til mishandling og overgrep uten at politiet kunne forhindre det.Under et demonstrasjonstog Kristi himmelfartsdag kom det til sammenstøt mellom streikende arbeidere og kavaleri. Da de streikende arbeidernes demonstrasjonstog ikke lot seg stoppe av politiet eller av de militæres advarsler, ble det åpnet ild mot arbeiderne. Ti mennesker ble truffet, og fem av dem døde, blant dem en ung kvinne som ikke deltok i demonstrasjonen.Ådalskonflikten vakte voldsomme og bitre reaksjoner fra arbeiderbevegelsen i hele Sverige og i Norden for øvrig. Regjeringen Carl Gustaf Ekman opprettet det svenske statspolitiet under inntrykk av Ådalskonflikten. Det var for provoserende å sette militære avdelinger opp mot streikende svenske arbeidere.Hendelsene er filmatisert av Bo Widerberg i Ådalen 31 (1969). Les mer i Store norske leksikon streik arbeiderbevegelse sosialisme Sveriges historie